
				170/2018 DEKRETUA, azaroaren 27koa, zeinaren bidez urgentziako deklaratzen baita Bilbao Bizkaia Ur Partzuergoak, nahitaez desjabetzeko, honako eskubide eta ondasun hauek okupatzea: Abanto y Ciérvana-Abanto Zierbenan, Gallartako Erietxearen (Preventorio) biltegiaren esparruan dagoen La Esperanza ponpatze-estazioan hondoko hustubide bat jartzeko proiektua burutzeko beharrezko ondasunak eta eskubideak.

				Bilbao Bizkaia Ur Partzuergoak, «Gallartako Erietxearen (Preventorio) biltegiaren esparruan dagoen La Esperanza ponpatze-estazioan hondoko hustubide bat jartzeko» proiektuaren espedientea prestatu eta formalki onartu eta gero, proiektua gauzatzeko lur guztiak erabiltzeko beharra adierazi zuen.

				2018ko maiatzaren 18an, Bilbao Bizkaia Ur Partzuergoak ondasunen eta eskubideen zerrenda jendaurrean jartzea erabaki zuen, hamabost eguneko epean, prentsan eta 2018ko maiatzaren 31ko Bizkaiko Aldizkari Ofizialean (104. zk.). Geroago, 2018ko uztailaren 20an egindako bilkuran, Bilbao Bizkaia Ur Partzuergoak Eusko Jaurlaritzari proiektuak eragiten dituen eskubideak eta ondasunak urgentziaz okupatzeari buruzko adierazpena eskatzea erabaki zuen, Nahitaezko Desjabetzearen Legearen 52. artikuluan ezarritakoa betetzeko.

				Urgentziaz okupatu beharreko ondasunak eta eskubideak zehaztuta eta banakatuta agertzen dira dosierrean jasotako zerrendan, identifikazioak egiteko datu askirekin agertu ere. Zerrenda hori jendaurrean jarri zen egoki zenean, eta ez zen alegaziorik aurkeztu, administrazio-espedientean adierazten denez.

				Zerbitzu teknikoek ikusi dutenez, ez dago espedientea izapidetzeko inolako hirigintza-oztoporik.

				Ondasun eta eskubide horiek okupatzea luzaezintzat jotzen da, honako arrazoi hauengatik:

				La Esperanza ponpatze-estazioak, Erietxearen (Preventorio) biltegiaren esparruan kokaturik dagoenak, El Campillo Industrialdeko goialdean kokaturik dagoen La Esperanza biltegiaren hornidura ahalbidetzen du.

				Instalazio honen ur-ponpek duten kota aldameneko lur-kotaren azpitik dago. Hori dela eta, indar handiko eurite kasuetan sartu daitekeen uraren ondorioz, edota barruan gerta daitekeen edozein matxuraren ondorioz, gelaren uholdea gertatu daiteke. Honek bai motorren, bai panel elektrikoaren huts egitea ekar dezake, hauek gelditu eta hornidura gabe gelditzeko arriskuarekin.

				Hustubide hori jartzeak ponpatze-gela barnetik urak ateratzea ahalbidetuko du, eta, honela, egungo egoera gainditzea.

				Euskal Autonomia Erkidegoko Lurralde Antolamenduari buruzko maiatzaren 31ko 4/1990 Legearen 26.1.f artikuluan xedatzen denez, Eusko Jaurlaritzari dagokio: nahitaez desjabetu beharreko ondasunak eta eskubideak urgentziaz okupatu behar direla deklaratzea, nahitaezko desjabetzeak honako hauek hartzen dituenean: burutze-unitate osoak, lurraldearen hirigintza-antolaketari dagozkion sistema orokorrak edo antolaketa horren elementuren bat eta hiri-lurzoruan egin beharreko banakako jarduketak. Goian aipatutako lege horrek 26.2 artikuluan ezarritakoaren arabera, lurralde-antolamenduaren eskumenak dituen sailburuari zegokion horretarako proposamena aurkeztea Gobernu Kontseiluari.

				Hori dela eta, Ingurumen, Lurralde Plangintza eta Etxebizitzako sailburuak proposaturik, Gobernu Kontseiluak 2018ko azaroaren 27ko bilkuran proposamena aztertu eta onartu ondoren, honako hau

				XEDATZEN DUT:

				Artikulu bakarra.– Nahitaezko Desjabetzeari buruzko Legearen 52. artikuluan eta Euskal Herriko Lurralde Antolakuntzari buruzko Legearen 26. artikuluan xedatutakoari jarraituz, nahitaez desjabetzeko, «Gallartako Erietxearen (Preventorio) biltegiaren esparruan dagoen La Esperanza ponpatze-estazioan hondoko hustubide bat jartzeko» burutzeko beharrezkoak diren ondasun eta eskubideak Bilbao Bizkaia Ur Partzuergoak urgentziaz okupatu beharrekoak direla deklaratzea. Berariaz hasarazitako espedientean jasotako zerrendan daude zehaztu eta banakatuta ondasun eta eskubide horiek.

				AZKEN XEDAPENA

				Dekretu honek amaiera ematen dio administrazio-bideari, eta, beraren aurka, aurretiaz berraztertze-errekurtsoa jar dakioke Gobernu Kontseiluari, hilabeteko epean, edo, bestela, zuzenean, administrazioarekiko auzi-errekurtsoa Euskal Autonomia Erkidegoko Auzitegi Nagusiko Administrazioarekiko Auzien Salan, bi hilabeteko epean. Epeok dekretu hau argitaratu eta hurrengo egunean hasiko dira.

				Vitoria-Gasteizen, 2018ko azaroaren 27an.

				Lehendakaria,

				IÑIGO URKULLU RENTERIA.

				Ingurumen, Lurralde Plangintza eta Etxebizitzako sailburua,

				IGNACIO MARÍA ARRIOLA LÓPEZ.

